【明報專訊】政府搞「18區日夜都繽紛」活動,喺剛過嘅周末,屯門文娛廣場有一連三日嘅「夜屯園」懷舊市集,入夜後場內人潮如鯽,美食攤檔排長龍,場內仲有多件霓虹燈裝置藝術品,畀市民打卡。經民聯立法會議員林健鋒同阿仔林凱章上周末都一齊去趁熱鬧。
市民鍾意 林健鋒話好滿足
林健鋒家族經營玩具廠,佢爸爸當年生產嘅小黃鴨膠公仔成為經典,佢哋今次都支持夜市,將小黃鴨化身成為可愛裝置,放喺市集畀市民影相。林健鋒心情大好,話見到市民同旅客不斷打卡,佢哋都覺得好有滿足感。
實政圓桌田北辰係當區立法會議員,有去捧場,並拍片放上社交媒體,呼籲街坊支持。田二少話,市集有唔少飲食攤檔,佢買咗一塊特厚豬肉乾,話真材實料,而佢最滿意嘅係攤位全部都有提供電子支付,八達通一「嘟」就搞掂,認為咁先係方便大家消費。